Tadiwennit s usugen akked Muhend Akli Salhi.
A: Anwa id Mass.Muhend Akli Salhi?
T: Nekk d aselmad n tsekla deg ugezdu n tutlayt d yidles n tmazight di tesdawit n Tizi-Wezzu, d anagmay, d amaru.
A: D acu i turid?
T: Urigh “Asegzawal amezzyan n tsekla” d sin yidlisen nniden. Asegzawal-agi yeffghed di tezrigin “L’odyssée’ deg useggas n 2012.Yesea 131 isebtaren.
A: Anti tiwsitin i yettikkin di tsekla?
T: Anezgum, tamedyazt, ungalen, idrisen, timucuha, tineqqisin, tiqesidin.
A: D acu i d ungal?
T: Ungal yemgarad ghef tullist. D aghezfan, yesea atas isebtaren d iwudam. Amaru yesea adeg, akkud, tilelli akken ad yinni akk tiktiwin-ines d wafrayen-is s tehri.Yessexdam atas n tghawsiwin akken ad icebbeh tira-ines. Yessexdam algam, tifutas, aghanib usrid, tugniwin, takerrist, taseqlebt, tumnayit … Yettcuddu tilawt d usugen s tiherci. Ur tezrid anda tebda tin, anda tfuk tayed.
A: I tullist?
T: Dagi ilaq amaru ad yinni atas s cwit n wawalen, d iwudam d isebtaren. Tulist d tawezlant. Deg yiwen wammud n tullisin, ad affed azal n mraw tulisin. Isental d iwudam mgaraden di tullist gher tayed macci am wungal.
A: I tmedyazt?
T: Amedyaz ixeddem isefra. Yal asefru yebda d tiseddarin. Yal taseddart tesea tameghrut i yettmuddun azawan i usefru. Maca, asefru ilelli ur yettqadar ara tameghrut negh ilugan n tira. Yesea ugar n tlelli. D agi amedyaz yettak azal i tikti macci i cbaha n wawal.
A: I tmacahut?
T: Ulac tilawt di tmacahut. Iwudam d iwaghezniwen, d ighersiwen…Zik n zik, timucuha llant kan di timawit. D timgharin itent ihekkun gher yiri n lkanun i warrac imectah akken ad gnen negh ad lemmden asugen d umawal.
Ass-a, imyura ttarun timucuha akken ad qqimen-t i lebda xas mmuten igad i tent-id yesnulfan.Tamacahut tesea tagnit n tazwara akked d tagnit n tagara.
A: Acugher i turid asegzawal-agi?
T: Xedmegh-t-id i yinelmaden d yiselmaden akken ad tifsus taekemt fell asen ticki ara xedmen tazrawt i udris aseklan.
A: Tanemmirt s tusda a Mass.Salhi imi tqedced atas ghef yidles amazigh.
T: Ar tufat!
Sghur Hemmar Bussaed.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn